|  |  |
| --- | --- |
| *Визия за ОСП след 2020 г.* |  |

**Държавите членки призовават за прилагане на по-малко рестриктивна „зелена архитектура“ за Общата селскостопанска политика (ОСП) след 2020 г.,** съгласно информация на Агенция „Европа“ от 26 март 2019 г. Специалният комитет по селско стопанство (СКСС) проведе предварително обсъждане по темата за „зелената архитектура“ на бъдещата ОСП на 25 март, в подготовка на дискусията за Съвета на министрите, предвидена за 15 април. По време на обсъждането в СКСС, експертите от държавите членки на ЕС призоваха за по-голяма гъвкавост при прилагането на предложените разпоредби за „зелена архитектура“. Много делегации (Франция, Германия, Дания, Швеция, Финландия и други) приветстват намерението на Комисията да засили екологичната амбиция на ОСП. Някои от тях, (като Полша и Ирландия) подчертават значимостта екологичната амбиция да бъде приведена в съответствие с бъдещия бюджет на ОСП, като се има предвид, че Комисията очаква земеделските бюджетни кредити да спаднат по време на следващата многогодишна финансова рамка на ЕС за 2021-2027. В тази връзка, Унгария, Австрия, Хърватия и Малта заявяват изрично, че повишената екологична амбиция следва да бъде обезпечена с увеличен бюджет. По отношение на практическото прилагане на новата зелена архитектура, около десет делегации призовават за допълнително опростяване на правилата, предоставяйки на държавите членки по-голяма гъвкавост при прилагане на условността (според Естония, Швеция, Гърция, Латвия, Португалия) и „еко-схемите“ (според Испания, Унгария, Австрия и Полша), както и по-високо ниво на субсидиарност. Няколко делегации (като Дания, Нидерландия или Финландия) искат да бъдат определени по-ниски изисквания като „базова линия“ за условността, но други (като Франция) подкрепят запазване на нивото на амбиция. Освен това, няколко държави членки (като Италия, Полша, Португалия, Гърция, България) настояват правилата за условността да не се прилагат за дребните земеделски производители. По отношение на „еко-схемите“, някои страни предпочитат да се прилагат доброволно (включително Италия, Португалия и България), докато други (по-конкретно Холандия и Испания) подкрепят предложението на Комисията за задължителното им прилагане за всички държави членки. Беше обсъден въпросът за допълняемостта между „еко-схемите“ и агроекологичните/климатичните мерки, като част от делегациите настояват за повече гъвкавост между двата стълба на ОСП.

|  |  |
| --- | --- |
|  |  |